Robert Cecil, iarll 1af Salisbury

Roedd Robert Cecil, iarll 1af Salisbury (1 Mehefin 1563? – 24 Mai 1612) yn weinyddwr ac yn wleidydd o Loegr ac yn ail fab i William Cecil, barwn Burghley a'i wraig Mildred Cooke, ac roedd o linach Cymreig. Ei frawd hynaf Thomas Cecil, iarll 1af Exeter, a etifeddodd cartre'r teulu, ond gan Robert oedd y gallu a'r crebwyll gwleidyddol. Roedd yr athronydd Francis Bacon yn gefnder cyntaf iddo.

Gŵr bychan ydoedd o ran corff, ac roedd yn gefngrwm. Derbyniodd wawd drwy ei oes a galwai Elisabeth I, brenhines Lloegr ef yn "my pygmy" a "my little beagle" oedd llysenw Iago, brenin Lloegr a'r Alban arno. Er ei anabledd, ef, y brawd ieuanc, a etifeddodd allu gwleidyddol ei dad. Nododd y tad ar un adeg, y gallai Robert reoli'r wlad, ond na allai Thomas "hyd yn oed rheoli gêm o denis.

Mynychodd Goleg Sant Ioan, Caergrawnt yn yr 1580au, ond ni wnaeth ei radd. Eisteddodd yn Nhŷ'r Cyffredin (Y Deyrnas Unedig) am y tro cyntaf yn 1584, gan gynrychioli'r etholaeth lle'i ganed: Bwrdeisdref Westminster.

Yn wahanol i'w frawd Thomas a ymfalchiai yn ei dras Gymreig, pan geisiodd Cymro a ysgrifennodd ato brofi bod ach y Ceciliaid i'w olrhain trwy deulu'r Fychaniaid hyd at [Tywysog Cymru|Dywysogion Cymru, mynegodd ef yn bur drahaus nad oedd ganddo ddiddordeb yn y teganau gweigion hyn (in these vain toys) ac na fynnai glywed y fath ffwlbri (such absurdities).

Gweler hefyd
Ceciliaid Allt-yr-ynys

 Cyfeiriadau 

Categori:Genedigaethau 1563
Categori:Marwolaethau 1612
Categori:Pobl yr 16eg ganrif o Gymru
Categori:Pobl yr 16eg ganrif o Loegr